હું ખુશ છું કે નથી, એ ભૌતિક વસ્તુઓ પર નિર્ભર વિષય નથી.. એ સ્વભાવનો વિષય છે. એ સ્વવૃત્તિનો એટલે કે પોતાના માનસિક વલણનો વિષય છે. રવીન્દ્રનાથ ટાગોરે કહ્યું છે કે it is very simple to be happy but it is very difficult to be simple. એટલે કે ખુશ થવું ખૂબ સરળ છે પણ સરળ રહેવું ખૂબ કઠિન છે. વાત જેટલી સરળ રીતે સમજાય છે એટલી જ અમલ કરવામાં કઠિન છે. કારણ કે સરળતા સહજતા આ બધું તો આજે માનવ સ્વભાવમાં શોધવાથી પણ જડતું નથી. એ સમયે રવીન્દ્રનાથ ટાગોરને આ જ્ઞાન હતું કે સરળ થશો તો ખુશ રહેશો. પણ સરળ રહેવું એટલું આસાન નથી. હા પણ જો સરળ રહેશો તો ખુશ રહેવાથી તમને કોઇ નહીં રોકી શકે. કારણ કે સરળ વ્યક્તિત્વના મનની સપાટી પણ એટલી સહજ અને સરળ હોય છે. કોઇ પણ વિચાર-કુવિચારના ખૂણા વગરની કે કોઇ મલીનતા એ સપાટી પર ચોંટતી નથી. જો કે એવું સરળ સહજ નિર્મળ મન કોનું હોઇ શકે આજના સમયમાં. કારણ કે આજના સમયમાં તો માણસ પોતાની ખુશીઓની તમા કર્યા વિના બીજાના સુખની વધુ ઇર્ષ્યા કરે છે. અને મોટાભાગના દુઃખનુ કારણ પણ એ જ ઇર્ષ્યા છે.. કોઇ બીજાની પ્રગતિ જોઇને દુખી થવું એ માનવ સ્વભાવમાં હવે તો વણાઇ ગયુ છે. એની પાસે છે અને મારી પાસે નથી. આ જ વૃત્તિ માનવને દુઃખી બનાવે છે. જો આ ઇર્ષ્યા અદેખાઇ ન હોય તો અડધોઅડધ મનદુઃખ ઉભા જ ન થાય.